II. Kerékpáros és Motoros Zarándoklat

A Szentlaposi Szűzanya Kápolna Alapítvány által tavaly kezdeményezett kerékpáros és motoros zarándoklat idén második alkalommal került megrendezésre augusztus 16-án.

Az alapítvány szervezésében létrejött esemény hagyományteremtő célzattal jött létre, hangsúlyozva a kétkerekű társadalom, a kerékpárosok és motorosok védelmezőjének Szűz Máriának a tiszteletét, a balesetmentes közlekedést és a szenthely üzenetét.

A tavalyi évhez képest meg duplázódott a motorosok és a kerékpárosok száma, mindegyre többen érkeztek zarándokok az esemény hírére, közeli és távolabbi településekről. Kicsiktől a nagyokig érkeztek zarándok lelkületű emberek, és nem csak motor típus tekintetében volt megosztott a résztvevők, hanem korban is.

Kerékpárosok is szép számba jelentek meg, közeli és távolabbi helyekről elzarándokolva, a fenyegető időjárási körülmények ellenére.

Az eseményt a két konferanszé bevezetőjével, majd a kerékpáros és motoros balesetben elhunytakról való megemlékezéssel nyitották meg, majd ezt követte az ünnepi szentmise 11°° órát követően, amelyet Kádár István apát, nyugalmazott plébános celebrált.

A szentmise központi gondolat az alapítvány előző eseményeihez hasonlóan a Mária tisztelet ébrentartása és a fiatal közösségek közötti párbeszéd megteremtése volt. Kádár István apát prédikációjában kifejtette, hogy  „…Mindannyian zarándokok vagyunk az örök haza felé vezető úton, és a mindennapokban, amelyet egyesek autóval, mások bringával, avagy motorral teszik meg, akár a szórakozás, a hobbinak élve, akár a mindennapos munka eszközeként használva. Segítse őket a Boldog Asszony, az ő palástjával oltalmazza a két keréken utazó zarándok társainkat!” 
Előző napon emlékeztünk meg a Boldogasszony ünnepéről, amikor is I. (Szent) István királyunk a hagyomány szerint felajánlotta a Szent Koronát a Boldogságos Szűznek. Ezért is jó volt látni, hogy az ünnepi napot követően a zarándoklat keretében sok fiatal, távolról érkező emberek gyermeki szívvel és lelkülettel hallgatták a szentmisét, s vettek részt a további programokon.

A misét követően került sor a kerékpárok és motorok megáldására, először a megyei rendőrkapitányság motoros járőreinek képviseletében megjelent járőröket, majd a további motorosokat és kerékpárosokat. Az áldást követően apát úr a jármű tulajdonosaikat a biztonságra intette: „Ne feledjük kedves motorosok, hogy mikor közlekedtek őrangyalok kísérnek, de nem helyettesíthetnek személyes jelenléteteket, és figyelmeteket a közlekedés során. Úgy induljatok el, ahogy régi időseink tették a munka előtt, Isten nevében! Így jussatok is célba, Amen!”

A továbbiakban élő koncertet adott a Forrás zenekar, akik figyelembe vették a motorosok igényeit és az ünnepi alkalmat, valamint a szenthely mibenlétét. Mivel ilyen eseményen nem vettek részt ezért számukra is új volt, ugyanakkor pozitív élményekkel teli.
A programokat követő megbeszéléseken több személy is, mint például Urbán Tamás a Hatvani Motoros Egyesület képviselője örömét fejezte ki az alapítvány eseményének kezdeményezéséért, mert így a környékbeli motorosokat is összefogásra tudják hívni és egy közösségbe szerveződve, képviselhetik itt magukat, keresztény értéket vallva.
A Motorosok a Motorosokért Alapítvány képviseletében megjelentek támogatják az alapítvány kerékpáros és motoros zarándoklatát akár személyes jelenlétükkel, hiszen a Mária tiszteletről és rólunk motorosokról, vagy éppen a kerékpárosokról szól; „Ahány fajta motor, annyiféle tulajdonos, és megannyi életszemlélet, de az bizonyos, hogy kellenek ezek az események, hogy összekovácsolódjunk.” –mondta Pápay Bálint a MOTaMOT képviselője. 
Az időjárás okozta programok csúszása miatt kevés idő jutott az alapítvány tagjai és az érkező csoportok képviselőinek közös megbeszélésre, azonban több javaslat is érvényre jutott, amelynek eredményeképpen a jövő évben a kerékpáros és motoros zarándoklat tavasszal kerül megrendezésre, amelynek keretében a tervek szerint az élő kerékpárosokért és motorosokért emlékmű kerül megáldásra.

Az alapítvány örömét fejezi ki, hogy az időjárás okozta viszontagságos utat megtéve szép számmal jelentek meg motorosok és kerékpárosok, a Szent Szűz tiszteletére. Ennek eredményeképpen jövő évben is sor kerül a zarándoklatra, hiszen ezen esemény az alapítvány számára egy új missziós feladat a kétkerekű társadalom terén. 

Nem feledve: „Jó példával élni két keréken!”
Az alapítvány kuratóriuma köszönetét fejezi ki a két rendkívüli tehetséges konferanszénak, ifj. Benkóczy Zoltánnak és Pete Ildikónak, a Magyar Keresztény Szövetség tagjainak, valamint minden támogatójának az esemény létrejöttéért és eredményességéért. Köszönjük. 
Szentkút-völgye Mária kápolna, 2008.08.17. 

